Source: https://www.markkinaoikeus.fi/fi/index/paatokset/hankintaasiat/hankintaasiat/1414747495333.html
Timestamp: 2019-11-18 04:44:33+00:00

Document:
MAO:761-762/14 - Markkinaoikeus
Etusivu » Ratkaisut » Hankinta-asiat » MAO:761-762/14
Diaarinumero: 2014/466 ja 477
Helsingin ja Uudenmaan Sairaanhoitopiirin kuntayhtymän (jäljempänä myös sairaanhoitopiiri) hallitus on 3.3.2014 tekemällään päätöksellä § 39 päättänyt kilpailuttaa Länsi-Uudenmaan sairaanhoitoalueen (jäljempänä myös sairaanhoitoalue) ensihoitopalvelut. Inkoon kunta on 27.3.2014 tehnyt sanotusta päätöksestä oikaisuvaatimuksen, jossa se on vaatinut, että sairaanhoitopiirin hallitus päättää, että Länsi-Uudenmaan pelastuslaitoksen (jäljempänä myös pelastuslaitos) kanssa solmitaan yhteistoimintasopimus ensihoitopalvelujen järjestämisestä kaudelle 1.1.2015-31.12.2017 sekä kahdelle vuoden optiokaudelle.
Helsingin ja Uudenmaan sairaanhoitopiirin kuntayhtymän hallitus on 7.4.2014 tekemällään päätöksellä § 61 kumonnut 3.3.2014 tekemänsä päätöksen § 39 ja päättänyt muun ohella, että ensihoitopalvelusta tehdään Länsi-Uudenmaan sairaanhoitoalueen osalta sopimus Länsi-Uudenmaan pelastuslaitoksen kanssa ajalle 1.1.2015-31.12.2017 sisältäen option kahdesta lisävuodesta.
Helsingin ja Uudenmaan Sairaanhoitopiirin kuntayhtymän ilmoituksen mukaan muutoksenhaun kohteena olevassa päätöksessä tarkoitettu yhteistoimintasopimus on allekirjoitettu 27.5.2014.
Helsingin ja Uudenmaan Sairaanhoitopiirin kuntayhtymän ilmoituksen mukaan Länsi-Uudenmaan pelastuslaitoksen kanssa tehdyn yhteistoimintasopimuksen vuosittainen ennakoitu arvonlisäveroton arvo on noin 3.000.000 euroa. Muutoksenhaun kohteena olevan päätöksen mukaiselta kaudelta ennakoitu arvo on näin ollen noin 12.000.000 euroa.
Valitus asiassa diaarinumero 2014/466
Ekenäs Sjuktransport Ab on vaatinut, että markkinaoikeus kumoaa muutoksenhaun kohteena olevan päätöksen sekä toteaa muutoksenhaun kohteena olevan yhteistoimintasopimuksen tehottomaksi ja kieltää sen täytäntöönpanon sekä määrää Helsingin ja Uudenmaan Sairaanhoitopiirin kuntayhtymälle tehottomuusseuraamuksen ja määrää sen maksamaan valtiolle seuraamusmaksun. Ekenäs Sjuktransport Ab on lisäksi vaatinut, että markkinaoikeus velvoittaa Helsingin ja Uudenmaan Sairaanhoitopiirin kuntayhtymää korjaamaan virheellisen menettelynsä kilpailuttamalla kysymyksessä olevat hankinnat julkisista hankinnoista annetun lain mukaisesti.
Ekenäs Sjuktransport Ab on vielä vaatinut, että markkinaoikeus velvoittaa sairaanhoitopiirin korvaamaan sen arvonlisäverolliset oikeudenkäyntikulut 8.000 eurolla viivästyskorkoineen.
Sairaanhoitopiiri on menetellyt hankintasäännösten vastaisesti tehdessään pelastuslaitoksen kanssa ensihoitopalveluita koskevan yhteistoimintasopimuksen. Kun hankinta on tehty kilpailuttamatta, on kysymys ollut laittomasta suorahankinnasta. Ekenäs Sjuktransport Ab:llä on asiassa valitusoikeus, koska se on ensihoito- ja potilassiirtoja tuottava yritys, joka olisi voinut osallistua tarjouskilpailuun, mikäli sellainen olisi järjestetty.
Kysymyksessä oleva yhteistoimintasopimus on luonteeltaan ostopalvelusopimus eli hankintasäännösten piiriin kuuluva hankintasopimus. Yhteistoimintasopimuksessa ei ole kysymys hankintasäännösten soveltamisalan ulkopuolelle jäävästä sidosyksikköhankinnasta tai hankintaviranomaisten välisestä yhteistyöstä. Ensihoitopalvelun järjestäminen ei kuulu pelastuslaitosten, vaan sairaanhoitopiirin vastuulle eikä kysymys näin ollen ole sairaanhoitopiirin ja pelastuslaitoksen yhteisen tehtävän hoidosta. Terveydenhuoltolain yhteistoimintaa koskeva säännös ei oikeuta toiselta julkisen vallan organisaatiolta tehtävää suorahankintaa.
Ekenäs Sjuktransport Ab on aikaisemmin huolehtinut kysymyksessä olevalla alueella ensihoitopalveluista ammattitaitoisesti ja kustannustehokkaasti. Päättäessään hankkia ensihoitopalvelut pelastuslaitokselta sairaanhoitopiiri on toiminut vastoin tarkoituksenmukaisuuden vaatimuksia. Päätösasiakirjojen perustelut eivät sisällä muun ohella asianmukaista yksityisen ensihoidon ja julkisena ostopalveluna toteutettavan ensihoidon kustannusten vertailua. Vertailukelpoisen tilanteen saavuttaminen edellyttäisi pelastuslaitoksen yhtiöittämistä, jolloin myös se voisi osallistua tarjouskilpailuun hankintasäännösten mukaisesti. Huomionarvoista on, että esimerkiksi Raaseporin kaupungin sairaanhoitopiirille muutoksenhaun kohteena olevan päätöksen valmisteluvaiheessa antaman lausunnon mukaan sairaankuljetustoiminnan siirtäminen yksityisiltä pelastuslaitokselle tulee korottamaan kaupungin kustannuksia lähes kaksinkertaisiksi.
Valitus asiassa diaarinumero 2014/477
Kb Hangö Sjuktransport – Hangon Sairaankuljetus Ky on vaatinut, että markkinaoikeus kumoaa muutoksenhaun kohteena olevan päätöksen sekä velvoittaa Helsingin ja Uudenmaan Sairaanhoitopiirin kuntayhtymän viipymättä järjestämään asiassa tarjouskilpailun. Kb Hangö Sjuktransport – Hangon Sairaankuljetus Ky on lisäksi vaatinut, että markkinaoikeus määrää Helsingin ja Uudenmaan Sairaanhoitopiirin kuntayhtymälle seuraamusmaksun sekä lyhentää hankintasopimuksen sopimuskauden päättymään välittömästi asian ratkaisusta lukien.
Kb Hangö Sjuktransport – Hangon Sairaankuljetus Ky on vielä vaatinut, että markkinaoikeus velvoittaa Helsingin ja Uudenmaan sairaanhoitopiirin kuntayhtymän korvaamaan sen oikeudenkäyntikulut 10.012,60 eurolla viivästyskorkoineen.
Sairaanhoitopiiri on menetellyt hankintasäännösten vastaisesti tehdessään pelastuslaitoksen kanssa ensihoitopalveluita koskevan yhteistoimintasopimuksen. Kysymyksessä oleva yhteistoimintasopimus on luonteeltaan ostopalvelusopimus eli hankintasäännösten piiriin kuuluva hankintasopimus ja kun sanottu palveluhankinta on tehty kilpailuttamatta, on kysymys ollut laittomasta suorahankinnasta.
Kb Hangö Sjuktransport – Hangon Sairaankuljetus Ky:llä on asiassa valitusoikeus, koska se on ensihoito- ja potilassiirtoja tuottava yritys, joka olisi voinut osallistua tarjouskilpailuun, mikäli sellainen olisi järjestetty.
Kansallinen terveydenhuoltolaki ei voi ohittaa Euroopan unionin lainsäädäntöä ja laki julkisista hankinnoista on ensisijainen suhteessa terveydenhuoltolakiin.
Sairaanhoitopiirillä ei ole minkäänlaista asemaa pelastuslaitoksessa, joka on Espoon kaupungin liikelaitos. Kysymyksessä on siten kaksi erillistä yksikköä, jotka eivät voi tehdä hankintoja toisiltaa ilman kilpailutusta. Sairaanhoitopiirillä ei ole määräysvaltaa pelastuslaitokseen eikä kysymyksessä siten ole sidosyksikkösuhde. Ensihoitopalvelun järjestäminen ei kuulu pelastuslaitosten, vaan sairaanhoitopiirin vastuulle eikä kysymys näin ollen ole myöskään sairaanhoitopiirin ja pelastuslaitoksen välisestä kilpailuttamisvelvollisuuden ulkopuolelle jäävästä niin sanotusta horisontaalisesta yhteistyöstä. Ensihoitopalveluja ei lisäksi Euroopan unionin valtiontukisääntelyn johdosta edes saa tilata pelastuslaitokselta.
Sairaanhoitopiiri ei ole käyttänyt hyväkseen olemassa olevia kilpailuttamismahdollisuuksia ja se on hankintasäännösten tarkoitusten vastaisesti päätöksellään kasvattanut voimakkaasti julkisten varojen käyttöä. Sairaanhoitopiirin menettely on ollut tahallista.
Helsingin ja Uudenmaan Sairaanhoitopiirin kuntayhtymä on asiassa diaarinumero 2014/466 vaatinut ensisijaisesti, että markkinaoikeus jättää valituksen tutkimatta ja hylkää siinä esitetyt oikeudenkäyntikuluvaatimukset ja toissijaisesti, että valitus hylätään. Helsingin ja Uudenmaan Sairaanhoitopiirin kuntayhtymä on vaatinut lisäksi, että markkinaoikeus velvoittaa Ekenäs Sjuktransport Ab:n korvaamaan sen oikeudenkäyntikulut 2.000 eurolla viivästyskorkoineen asian ratkaisupäivästä lukien.
Helsingin ja Uudenmaan Sairaanhoitopiirin kuntayhtymä on asiassa diaarinumero 2014/477 vaatinut ensisijaisesti, että markkinaoikeus jättää valituksen tutkimatta ja hylkää siinä esitetyt oikeudenkäyntikuluvaatimukset ja toissijaisesti, että valitus hylätään. Helsingin ja Uudenmaan Sairaanhoitopiirin kuntayhtymä on vaatinut lisäksi, että markkinaoikeus velvoittaa Kb Hangö Sjuktransport – Hangon Sairaankuljetus Ky:n korvaamaan sen oikeudenkäyntikulut 2.000 eurolla viivästyskorkoineen asian ratkaisupäivästä lukien.
Sairaanhoitopiiri on asioissa diaarinumerot 2014/466 ja 2014/477 antanut vaatimusten perusteiden osalta keskenään samansisältöiset vastineet.
Yhteistoimintasopimuksessa ei ole kysymys hankintasäännöksissä tarkoitetusta hankintasopimuksesta, vaan ensihoitopalvelun järjestämisestä terveydenhuoltolain 39 §:n 2 momentin mukaisessa yhteistoiminnassa alueen pelastustoimen kanssa. Uuden hankintadirektiivin perusteella yhteistyösopimus voi kuitenkin tulla myös sidosyksikköpoikkeuksen piiriin, vaikka pelastuslaitos ei olekaan suoraan sairaanhoitopiirin määräysvallassa.
Yhteistoimintasopimus koskee ensihoitopalvelujen järjestämistä sairaanhoitopiirin Länsi-Uudenmaan sairaanhoitoalueen kuntien eli Raaseporin, Hangon ja Inkoon alueella. Yhteistoimintasopimus ei koske sairaaloiden ja muiden laitosten välisiä potilassiirtoja.
Pelastustoimen järjestämisvastuu kuuluu kunnille. Länsi-Uudenmaan sairaanhoitoalueen kuntien pelastustointa hoitaa Länsi-Uudenmaan pelastuslaitos, jonka isäntäkuntana on Espoon kaupunki. Sairaanhoitoalueen muodostavat Raaseporin kaupunki, Hangon kaupunki ja Inkoon kunta, jotka ovat myös Länsi-Uudenmaan pelastustoimen yhteistoimintasopimuksen osapuolia yhdessä pelastustoimen alueen muiden kuntien kanssa. Pelastustoiminnassa Raaseporin päivystysalue vastaa Länsi-Uudenmaan sairaanhoitoaluetta.
Yhteistoimintasopimuksen tarkoituksena on lakisääteisen julkisoikeudellisen palvelun järjestäminen yhteistyössä eikä sen tarkoituksena ole tuottaa osapuolille taloudellista hyötyä tai voittoa. Yhteistoimintasopimuksen mukaisista palveluista sairaanhoitopiiri/sairaanhoitoalue maksaa pelastuslaitokselle vuosittain maksuosuuden, joka kattaa sopimuksen mukaisesta palvelusta aiheutuvat todelliset pelastuslaitoksen kustannukset. Pelastuslaitos ilmoittaa sairaanhoitopiirille kaikki muualta saamansa maksut ja korvaukset (Kansaneläkelaitokselta, asiakkailta ja vakuutusyhtiöiltä) sekä erikseen ne tehtävät, joissa maksua ei syystä tai toisesta ole saatu perittyä. Tilikaudella muodostunut yli- tai alijäämä tasataan heinäkuun kuukausierän yhteydessä.
Sairaanhoitoalue toimittaa pelastuslaitoksen sopimuksen mukaisiin yksiköihin tarvittavat, ensihoidon vastuulääkärin määrittelemät lääkkeet ja infuusionesteet veloituksetta. Sairaanhoitopiiri vastaa omalta osaltaan perus- ja hoitotason ensihoitajien ja ensivastehenkilöstön täydennys- ja ylläpitokoulutuksen suunnittelusta ja järjestämisestä sekä samoin omalta osaltaan heidän tasonsa mukaisen ammattitaidon arvioinnista ja testaamisesta. Sairaanhoitopiiri ei veloita antamistaan koulutuspalveluista pelastuslaitosta.
Pelastuslaitos vastaa ensihoitopalvelun ajoneuvojen ja niiden varustuksen hankinnasta, toimivuudesta ja toimintakunnosta sekä toiminnassa tarvittavien päivystystilojen hankinnasta ja ylläpidosta. Samoin pelastuslaitos vastaa valmiutta ja tasoa varten tarpeellisen ja soveltuvan henkilöstön palkkaamisesta sekä siitä aiheutuvista velvollisuuksista.
Sen lisäksi, että sopimustasolla ensihoitopalvelun järjestäminen toteutetaan yhteistoiminnassa, toteutetaan yhteistoimintaa hallinnon ja operatiivisen toiminnan eri tasoilla. Keskeisimmät yhteistyön osa-alueet ovat ensihoidon vastuulääkärin ja pelastuslaitoksen tiivis yhteistoiminta, koulutustoiminta, palvelutasosuunnittelu, hätäkeskusyhteistyö ja vastesuunnittelu, laadunhallinta- ja potilasturvallisuustyö sekä ensihoidon suuronnettomuus- yhteistyöryhmän toiminta.
Ensihoitoa koordinoimaan, kehittämään ja valvomaan perustetaan Länsi Uudenmaan ensihoidon ohjausryhmä, johon kuuluvat sairaanhoitoalueen ja pelastuslaitoksen nimeämät henkilöt.
Pelastuslaitos ei yhtiöittämisvelvollisuus huomioon ottaen lähtökohtaisesti voi osallistua ensihoitopalvelua koskevaan kilpailutukseen, koska sen katsottaisiin silloin toimivan markkinoilla, eikä myöskään tätä koskevien kuntalain poikkeussäännösten voida katsoa soveltuvan käsillä olevaan tilanteeseen.
Kuultavan lausunnot
Espoon kaupunki/Länsi-Uudenmaan pelastuslaitos on asiassa diaarinumero 2014/466 vaatinut ensisijaisesti, että markkinaoikeus jättää valituksen tutkimatta ja toissijaisesti, että valitus hylätään. Espoon kaupunki/Länsi-Uudenmaan pelastuslaitos on vaatinut lisäksi, että markkinaoikeus velvoittaa Ekenäs Sjuktransport Ab:n korvaamaan sen oikeudenkäyntikulut 1.000 eurolla viivästyskorkoineen.
Espoon kaupunki/Länsi-Uudenmaan pelastuslaitos on asiassa 2014/477 vaatinut ensisijaisesti, että markkinaoikeus jättää valituksen tutkimatta ja toissijaisesti että valitus hylätään. Espoon kaupunki/Länsi-Uudenmaan pelastuslaitos on vaatinut lisäksi, että markkinaoikeus velvoittaa Kb Hangö Sjuktransport – Hangon Sairaankuljetus Ky:n korvaamaan sen oikeudenkäyntikulut 1.000 eurolla viivästyskorkoineen.
Kuultava on lausunnoissaan esittänyt muun ohella, ettei sairaanhoitopiirin ja pelastuslaitoksen välisessä yhteistoimintasopimuksessa ole kysymys hankintasäännöksissä tarkoitetusta hankinnasta, vaan terveydenhuoltolain 39 §:n 2 momentin mukaisesta yhteistoiminnasta. Yhteistoimintasopimus täyttää hankintasäännösten osalta niin sanotun horisontaalisen yhteistyön kriteerit.
Vastaselitys asiassa diaarinumero 2014/466
Ekenäs Sjuktransport Ab on esittänyt muun ohella, että yhteistoimintasopimus on hankintasopimus siitä riippumatta, tavoitteleeko pelastuslaitos sopimuksella voittoa.
Vastaselitys asiassa diaarinumero 2014/477
Kb Hangö Sjuktransport – Hangon Sairaankuljetus Ky on esittänyt muun ohella, että pelastuslaitoksella ei ole kysymyksessä olevassa järjestelyssä minkäänlaista vastuuta kustannuksistaan. Menettely tulee siten aiheuttamaan veronmaksajille tuntuvia lisäkustannuksia vaikuttamatta nykyiseen toimintaan millään tavalla. Vastaavat toimintaedellytykset kuin pelastuslaitoksen kanssa olisivat toteutettavissa yksityisten palveluntarjoajien kanssa.
Asiassa ei ole kysymys sairaanhoitopiirin omasta toiminnasta tai lakiin perustuvasta yhteistoimintavelvoitteesta eikä myöskään yhteistoiminnasta kuntalain ja hankintalain edellyttämin tavoin. Muutoksenhaun kohteena oleva päätös on myös kuntalain vastainen. Yhteistoimintasopimus ei täyttäisi sidosyksikköpoikkeuksen edellytyksiä myöskään uuden hankintadirektiivin valossa.
Helsingin ja Uudenmaan Sairaanhoitopiirin kuntayhtymän hallitus on 7.4.2014 tekemällään päätöksellä § 61 päättänyt, että ensihoitopalvelusta tehdään Länsi-Uudenmaan sairaanhoitoalueen osalta sopimus Länsi-Uudenmaan pelastuslaitoksen kanssa ajalle 1.1.2015-31.12.2017 sekä kahdelle yhden vuoden optiokaudelle.
Päätöksessä tarkoitettu yhteistoimintasopimus on allekirjoitettu 27.5.2014 ja se koskee ensihoitopalveluja, jotka kuuluvat hankintalain liitteen B mukaisten toissijaisten palveluhankintojen ryhmään 25 terveydenhoito- ja sosiaalipalvelut. Sopimuksesta käy ilmi, että ensihoitopalveluun lukeutuu myös ensivastetoiminta palvelutasopäätöksessä päätetyn mukaisesti. Sairaanhoitopiirin ilmoituksen mukaan sopimuksen vuosittainen ennakoitu arvonlisäveroton arvo on noin 3.000.000 euroa. Muutoksenhaun kohteena olevan päätöksen mukaisen sopimuskauden ennakoitu arvo on siten noin 12.000.000 euroa. Sopimuksen arvo ylittää selvästi hankintalain 16 §:n 1 momentin 2 kohdan mukaisen palveluhankintoja koskevan EU-kynnysarvon.
Muutoksenhaun kohteena olevan sairaanhoitopiirin päätöksen osalta on näin ollen arvioitava sitä, onko päätöksessä tarkoitetussa järjestelyssä eli yhteistoimintasopimuksessa kysymys hankintalaissa tarkoitetusta hankinnasta, jota koskevan valituksen tutkiminen kuuluu markkinaoikeuden toimivaltaan. Tältä osin on arvioitava ensinnäkin sitä, onko osapuolten välillä tehty yhteistoimintasopimus hankintalain 5 §:n 1 ja 4 kohdissa tarkoitettu sopimus, jonka tarkoituksena on palvelun suorittaminen taloudellista vastiketta vastaan.
2.	Yhteistoimintasopimuksen keskeinen sisältö
Osapuolet sopivat yhteistoimintasopimuksella ensihoitopalveluiden toteuttamisesta ja toiminnan kehittämisestä yhteisesti Länsi-Uudenmaan sairaanhoitoalueella. Yhteistoimintasopimuksen tarkoituksena on varmistaa ja ylläpitää Länsi-Uudenmaan sairaanhoitoalueen ensihoitovalmius ja hoitaa palveluntoteutus ensisijaisesti hätäkeskuksen välittämien A-D ensihoito- ja ensivastetehtävien osalta.
Länsi-Uudenmaan sairaanhoitoalueen pelastustointa hoitaa Länsi Uudenmaan pelastuslaitos, joka on liikelaitos isäntäkuntanaan Espoon kaupunki. Raaseporin kaupunki, Hangon kaupunki ja Inkoon kunta ovat Länsi-Uudenmaan pelastustoimen yhteistoimintasopimuksen osapuolia yhdessä alueen muiden kuntien kanssa ja muodostavat Länsi Uudenmaan pelastustoimen Raaseporin alueen.
Yhteistoimintasopimuksen kohdassa 13 on todettu, että sen lisäksi, että sopimustasolla ensihoitopalvelun järjestäminen toteutetaan yhteistoiminnassa, toteutetaan yhteistoimintaa hallinnon ja operatiivisen toiminnan eri tasoilla. Keskeisimmät yhteistyön osa-alueet ovat ensihoidon vastuulääkärin ja pelastuslaitoksen tiivis yhteistoiminta, koulutustoiminta, palvelutasosuunnittelu, hätäkeskusyhteistyö ja vastesuunnittelu, laadunhallinta ja potilasturvallisuustyö sekä ensihoidon suuronnettomuus- yhteistyöryhmän toiminta.
Ensihoitoa koordinoimaan, kehittämään ja valvomaan perustetaan Länsi Uudenmaan sairaanhoitoalueen ensihoidon ohjausryhmä, johon kuuluvat sairaanhoitoalueen ja pelastuslaitoksen nimeämät henkilöt.
3.	Pelastustoimen järjestäminen Länsi-Uudenmaan pelastustoimen alueella
Espoon, Karjaan, Karkkilan, Kauniaisten, Hangon, Lohjan ja Tammisaaren kaupungit sekä Inkoon, Karjalohjan, Kirkkonummen, Nummi-Pusulan, Pohjan, Sammatin, Siuntion ja Vihdin kunnat ovat 3.12.2002 allekirjoittamassaan 1.1.2004 voimaan tulleessa Länsi Uudenmaan pelastustoimen yhteistoimintasopimuksessa sopineet alueen pelastustoimen järjestämisestä valtioneuvoston vahvistamalla Länsi-Uudenmaan pelastustoimialueella.
5.1. Hankintasopimuksen määritelmä ja sen soveltuminen yhteistoimintasopimukseen
Unionin tuomioistuin on sanotussa ratkaisussa viitannut muun ohella oikeuskäytännössä vahvistettuun viranomaisten mahdollisuuteen suorittaa yleisen edun mukaisia tehtäviään omilla voimavaroillaan, ilman että niiden tarvitsisi turvautua ulkoisten yksiköiden apuun sekä mahdollisuuteen suorittaa näitä tehtäviä myös yhdessä muiden viranomaisten kanssa (tuomion 45 kohta oikeustapausviittauksineen). Tuomiossa on edelleen kiinnitetty huomiota yhtäältä siihen, ettei yhteisön oikeudessa mitenkään edellytetä viranomaisilta tietyn oikeudellisen muodon käyttämistä, kun ne suorittavat yhdessä niiden julkisien palvelun tehtäviä. Toisaalta tällaisella viranomaisten välisellä yhteistyöllä ei tuomioistuimen mukaan saateta kyseenalaiseksi julkisia hankintoja koskevien yhteisöjen säännösten päätavoitetta eli palvelujen vapaata liikkuvuutta ja avaamista vääristymättömälle kilpailulle kaikissa jäsenvaltioissa, koska tämän yhteistyön toteuttamista säätelevät ainoastaan yleisen edun mukaisten päämäärien tavoittelulle ominaiset seikat ja vaatimukset ja koska hankintadirektiivissä 92/50 tarkoitettu asianomaisten yhdenvertaisen kohtelun periaate taataan siten, ettei yhdellekään yksityiselle yritykselle anneta etua sen kilpailijoihin nähden (tuomion 47 kohta oikeustapausviittauksineen).
Asiassa arvioitavana olleen sopimuksen kohde on tuomioistuimen mukaan muodostunut pääasiallisesti Hampurin kaupungin puhtaanapito osaston sitoumuksesta antaa kyseisten neljän piirikunnan käyttöön vuosittain 120.000 jätetonnin käsittelykapasiteetti niiden jätteiden hyödyntämiseksi lämmöntuotannossa kysymyksessä olevassa jätteidenkäsittelylaitoksessa. Vastineeksi jätteidensä käsittelystä sanotussa laitoksessa piirikuntien on sopimuksen mukaan tullut suorittaa Hampurin kaupungin puhtaanapito-osastolle vuosittainen maksu, jonka laskutapa ja maksuehdot on määritetty sopimuksessa (tuomion 39 ja 40 kohta). Sopimuksessa on määrätty myös tietyistä suoraan julkisen palvelun kohteeseen liittyvistä sitoumuksista. Hampurin kaupunki on ottanut vastatakseen suurimman osan niistä palveluista, jotka ovat sen kyseisten neljän piirikunnan kanssa tekemän sopimuksen kohteena, ja piirikunnat ovat antaneet Hampurin kaupungin puhtaanapito-osaston käyttöön sen jätteidenkäsittelykapasiteetin, jota ne eivät itse käytä. Piirikunnat ovat sitoutuneet myös hyväksymään sijoituspaikoilleen polttamisessa syntyvää hyödyntämiskelvotonta jätettä suhteessa niiden toimittamien jätteiden määriin (tuomion 42 kohta).
Edellä esitettyjen seikkojen perusteella markkinaoikeus katsoo, että arvioitavana olevassa yhteistoimintajärjestelyssä on kysymys tilanteesta, jossa sairaanhoitopiiri sekä alueen pelastuslaitos ovat pyrkineet varmistamaan niille yhteisen tehtävän suorittaminen.
Asiassa on näin ollen katsottava, etteivät Helsingin ja Uudenmaan sairaanhoitopiirin kuntayhtymän/Länsi-Uudenmaan sairaanhoitoalue ja Länsi-Uudenmaan pelastuslaitoksen välinen muutoksenhaun kohteena olevassa päätöksessä tarkoitettu yhteistoimintajärjestely ja 27.5.2014 tehty yhteistoimintasopimus kuulu hankintalain soveltamisalaan. Valitukset on siten markkinaoikeuden toimivaltaan kuulumattomina jätettävä tutkimatta.
Markkinaoikeus jättää valitukset tutkimatta ja hylkää Kb Hangö Sjuktransport – Hangon Sairaankuljetus Ky:n ja Ekenäs Sjuktransport Ab:n vaatimukset oikeudenkäyntikulujensa korvaamisesta.
Markkinaoikeus velvoittaa asiassa diaarinumero 2014/466 Ekenäs Sjuktransport Ab:n korvaamaan Helsingin ja Uudenmaan Sairaanhoitopiirin kuntayhtymän oikeudenkäyntikulut 2.000 eurolla ja Espoon kaupungin/Länsi Uudenmaan pelastuslaitoksen oikeudenkäyntikulut 1.000 eurolla, molemmat määrät viivästyskorkoineen.
Markkinaoikeus velvoittaa asiassa diaarinumero 2014/477 Kb Hangö Sjuktransport – Hangon Sairaankuljetus Ky:n korvaamaan Helsingin ja Uudenmaan Sairaanhoitopiirin kuntayhtymän oikeudenkäyntikulut 2.000 eurolla ja Espoon kaupungin/Länsi Uudenmaan pelastuslaitoksen oikeudenkäyntikulut 1.000 eurolla, molemmat määrät viivästyskorkoineen.
Viivästyskorkoa on maksettava korkolain 4 §:n 1 momentissa tarkoitetun korkokannan mukaisesti siitä lukien, kun kuukausi on kulunut tämän markkinaoikeuden päätöksen antamisesta.
Asiasta on valitettu. Asia on ratkaistu korkeimmassa hallinto-oikeudessa 7.3.2017 taltionumero 942.
KHO:n välipäätös 5.3.2015 taltionumero 657.

References: § 39
 § 61
 § 39
 diaarinumero 2014
 diaarinumero 2014
 diaarinumero 2014
 diaarinumero 2014
 diaarinumero 2014
 diaarinumero 2014
 diaarinumero 2014
 § 61
 tuomioistuin 
 diaarinumero 2014
 diaarinumero 2014